מכבי חיפה תפגוש הערב (רביעי) ב-19:30 את הפועל אילת במשחק השני של חצי גמר הפלייאוף כשלמעלה מ-100 אוהדים ירוקים צפויים להגיע לאולם בגין בעיר הדרומית בעזרת הסעה שארגנה הנהלת הקבוצה. חיפה מוליכה 0:1 בסדרה אחרי שניצחה בבית 75:87 ביום ראשון, ותרצה לעשות עוד צעד לעבר הגמר.
באסיפת הקבוצה המאמן בראד גרינברג שוחח עם השחקנים בעיקר על ירידת המתח שהיתה אחרי הרבע הראשון אותו סיימו הירוקים ביתרון של 21 נקודות. יש לציין כי גם בצוות המקצועי של חיפה היו מופתעים מההחלטה של אילת שלא לשחק עם סקוטי הופסון הערב.
"הולך להיות משחק קשה. אנחנו צריכים להמשיך מהנקודה שבה הפסקנו ולהמשיך לשחק חזק בהגנה כמו שאנחנו יודעים כדי לנצח את המשחק", אמר סנטר הקבוצה ג'יימס תומאס. גרינברג הוסיף: "אנחנו מצפים שאילת יהיו אגרסיביים בהגנה ויעילים בהתקפה. היו להם כמה ימים להתאושש פיזית ולהתכונן. אנחנו נותנים להם הרבה כבוד ויודעים כמה קשה לנצח באולם הביתי שלהם".
מבחינת הסטטיסטיקה מכבי חיפה היא הקבוצה שקלעה הכי הרבה נקודות למשחק בפלייאוף העונה (90), שנייה באחוזים ל-2 (55.6%) ומובילה בהורדת כדורים חוזרים (41). כזכור, הגמר העונה ייערך באולם רוממה החדש בחיפה ולכן במועדון יש מוטיבציה מיוחדת להעפיל למעמד.